คาดหุ้นไทยสัปดาห์หน้าผันผวน
ศูนย์วิจัยกสิกรไทยคาดหุ้นไทยสัปดาห์หน้าผันผวนอาจหลุด 1,100 แรงกดดันทั้งใน-ต่างประเทศ
2 มิ.ย. 2555

ศูนย์วิจัยกสิกรไทยคาดหุ้นไทยสัปดาห์หน้าผันผวนอาจหลุด 1,100 แรงกดดันทั้งใน-ต่างประเทศ 
บล.กสิกรไทย  และ ศูนย์วิจัยกสิกรไทย มองแนวโน้มหุ้นไทย (SET)ในสัปดาห์ระหว่างวันที่ 4-8 มิ.ย. 2555 ว่าดัชนีจะยังคงผันผวน ท่ามกลางแรงกดดันจากปัจจัยลบในต่างประเทศ โดยต้องติดตามประเด็นเกี่ยวกับหนี้กรีซและภาคธนาคารสเปน 
สำหรับตัวเลขเศรษฐกิจสหรัฐฯ ที่สำคัญ ได้แก่ ยอดสั่งซื้อสินค้าโรงงาน ดัชนี ISM ภาคการบริการ รายงาน Beige Book และดุลงบประมาณของรัฐบาลกลาง 
ทั้งนี้ บล. กสิกรไทย  คาดว่า ดัชนีจะมีแนวรับที่ 1,100 และ 1,084 จุด ขณะที่แนวต้านคาดว่าจะอยู่ที่ 1,137 และ 1,157 จุด ตามลำดับ
ในสัปดาห์ที่ผ่านมา ดัชนี SET ปรับตัวลง จากแรงขายของนักลงทุนเพื่อลดความเสี่ยงท่ามกลางปัจจัยลบทั้งในและนอกประเทศ โดยดัชนีปิดที่ระดับ 1,115.19 จุด ลดลง 1.56% จากสัปดาห์ก่อน ด้านมูลค่าการซื้อขายเฉลี่ยต่อวันเพิ่มขึ้น 2.00% จากสัปดาห์ก่อน มาอยู่ที่ 27,952.14 ล้านบาท โดยนักลงทุนรายย่อยซื้อสุทธิ ขณะที่ นักลงทุนสถาบัน บัญชีบริษัทหลักทรัพย์ และนักลงทุนต่างชาติขายสุทธิ ส่วนตลาดหลักทรัพย์ MAI ปิดที่ 281.57 จุด ลดลง 1.10% จากสัปดาห์ก่อน